Mosselbaai-hoë geskors oor beweerde teistering | Netwerk24
11 Junie 2021 22:06
Adv. Thys GiliomeeFoto: Facebook/Mosselbaai Munisipaliteit
Adv. Thys Giliomee, munisipale bestuurder van Mosselbaai, is Vrydag geskors hangende tugverrigtinge.
Giliomee word van seksuele teistering aangekla en die munisipaliteit beskou dit as ernstige wangedrag.
"Op 'n spesiale raadsvergadering Vrydag het die volle munisipale raad besluit dat Giliomee met volle betaling geskors word ingevolge die voorgeskrewe wetgewing," lui 'n verklaring van die munisipaliteit.
"Dit sal geld totdat die bevinding van die voorsittende beampte ná tugverrigtinge aan die munisipaliteit oorgedra word. 'n Verklaring sal ná die verrigtinge uitgereik word."
Nadat Giliomee sy vertoë ingedien het, sal 'n tugverhoor binne drie maande volg.
Giliomee is reeds op 29 April op spesiale verlof geplaas hangende 'n ondersoek na beweerde wangedrag.
Die ondersoekverslag is deur Harry Levendal, burgemeester, ter tafel gelê op 'n spesiale raadsvergadering en is toe deur die volle raad aanvaar.
Die raad het besluit ingevolge die ondersoekverslag is daar 'n eerste geval van ernstige wangedrag in die vorm van seksuele teistering, lui die verklaring.
Volgens die munisipaliteit sal Colin Puren, bestuurder van gemeenskapsveiligheid, as bestuurder waarneem.
Giliomee is in 2016 as munisipale bestuurder aangestel. Hy is 'n voormalige uitvoerende hoof van die Wes-Kaapse Drankraad en het onder meer vroeër as munisipale bestuurder in Bitou (Plettenbergbaai) waargeneem.